Červeňáková, Elena, poslankyňa NR SR (2019-11-29):
Príjemné popoludnie. Vážený predsedajúci, vážené kolegyne, kolegovia, vážený pán minister, návrh rozpočtu kapitoly pre zdravotníctvo je, žiaľbohu, nedostatočný z hľadiska rozsahu, nakoľko už teraz vieme, že v ňom budú chýbať finančné zdroje. Slovensko dlhodobo zaostáva za priemerom HDP vynakladaných na zdravotníctvo v iných členských krajinách Európskej únie. Návrh rozpočtu pre zdravotníctvo je neefektívny, pretože univerzitné a fakultné nemocnice sú každoročne v strate a tie sa oddlžujú, samozrejme, každoročne. Ak by zdravotné poisťovne hradili reálne náklady za výkony poskytovania zdravotnej starostlivosti, ktoré sú vykonané alebo ktoré, ktoré nie sú preplácané adekvátne, žiaľbohu, je to na škodu veci, poskytovatelia by mali oveľa väčšie príjmy a nevytvárali by taký veľký dlh. Samozrejme, počet zamestnancov vo všeobecnej poisťovni rastie, náklady na mzdy rastú aj napriek tomu, že klesol im počet poistencov štátu. Ak by štátne nemocnice mali dostatok financií, boli by schopné efektívne plánovať výdavky na zdravotnú starostlivosť, investičné a kapitálové výdavky alebo mzdový fond. Chceme, aby naše zdravotníctvo bolo konkurencieschopný (konkuren-cieschopné, pozn. red.)? Ak áno, musíme dať dostatok finančných zdrojov a čo najefektívnejšie ich využiť. V nadväznosti na tieto zdroje, ktoré sa týkajú aj pracovných podmienok, môžeme zastaviť odliv sestier, samozrejme, lekárov do zdrav ..., do cudzích krajín, do zahraničia. Alebo, samozrejme, ich vrátiť naspäť zo zahraničia domov. Dlhodobo tu dochádza k migrácii ľudských zdrojov v zdravotníctve. Plne súhlasím s názorom, že ak má zdravotníctvo skutočne napredovať, predvídateľnosť výdavkov štátu do zdravotného systému musí byť samozrejmosťou. Výška poistencov štátu za svojich poistencov nemôže kolísať z roka na rok a nemala by byť korigovaná v priebehu roka. Štát platí menej za svojich poistencov, ak priemerne pracujúci človek za rok na zdravotných odvodoch zaplatí 1 829 eur, nie je možné, aby štát za ekonomicky neaktívnych, na neaktívneho občana platil ročne len 400 eur. Aj národný (Najvyšší, pozn. red.) kontrolný úrad konštatoval, že príjmy zdravotných poisťovní od ekonomicky aktívnych občanov rastú medziročne od roku 2013, na poistné za poistencov štátu, žiaľbohu, však stagnuje. Škoda, že vláda nemyslela na to, aby sme mali štátnu národnú nemocnicu vystavanú, veľká škoda, aby mohlo konečne zdravotníctvo konkurovať nielen Pente, ale aj nemocniciam štátnym napríklad v Českej republike. Škoda, že v rozpočte nemáme peniaze vyčlenené na výstavbu štátnej národnej nemocnice. Populácia nám starne. Potvrdzuje to aj tohoročná správa Štatistického úradu, ktorá ukázala, že vlani počet seniorov prvýkrát prevýšil počet narodených detí. Problém narastajúceho počtu starých, chorých, bezvládnych osôb bol vládou Roberta Fica dvanásť rokov odsúvaný a nedostatočne riešený. Je treba výrazne navýšiť finančné zdroje do poskytovania následnej starostlivosti o dlhodobo chorých ľudí a seniorov, a to v domácom prostredí agentúrami domácej ošetrovateľskej starostlivosti, v domoch ošetrovateľskej starostlivosti, navýšiť výrazne ošetrovateľské lôžka, ktoré sú finančne oveľa lacnejšie ako akútne lôžka v nemocniciach. A, samozrejme, navýšiť peniaze na paliatívnu starostlivosť hospicom a paliatívnym tímom, ktoré poskytujú zdravotnú starostlivosť v domácom prostredí. Dlhodobá starostlivosť mimo nemocníc nám výrazne šetrí finančné zdroje pri poskytovaní zdravotnej starostlivosti o našich chronicky chorých občanov. Štrnásť miliónov, ktoré sú vyčlenené v rozpočte na následnú zdravotnú starostlivosť, a to pre agentúry domácej ošetrovateľskej starostlivosti, domy ošetrovateľskej starostlivosti, hospice, je žalostne málo, dovolím si tvrdiť, lebo, žiaľbohu, v skutočnosti je realita úplne iná. Len za posledné dva týždne sme riešili s kolegyňou Gaborčákovou, volali nám príbuzní, nemajú kde vlastne umiestniť chorých, chronicky chorých ľudí, chronicky chorých pacientov a paliatikov. Je to v našej spoločnosti v 21. storočí normálne? Žiaľbohu, je to tak. Kresťanskí demokrati chceme sa zaoberať, aj sa venujeme dlhodobej starostlivosti a v prvom rade na prvom mieste je pre nás občan, človek, človek ako pacient alebo klient a človek ako zdravotník, ktorý má takisto svoje potreby a ktoré, žiaľbohu, vláda Roberta Fica ich odsúva. Zodpovedná politika je taká, ktorá v čase rekordných príjmov do Štátnej pokladnice neškrtí zdroje v zdravotníctve, ale využíva ich tak, aby sme dlhodobo podfinancované zdravotníctvo pozdvihli. Ďakujem.